OAV: AQShning Michigan shtatida yuz bergan yong‘in oqibatida 5 nafar Meksika fuqarosi halok bo‘ldi

AQShning Michigan shtatidagi Novay shahrida 31-yanvar kuni yuz bergan yong‘in oqibatida 5 nafar Meksika fuqarosi halok bo‘ldi. Bu haqda “TASS” xabar qilmoqda.

Ma’lum qilinishicha, marhumlar Meksikaning Sakatekas, Chiyapas, Oaxaka va Xalosko shtati fuqarolari bo‘lib, barchasi Novay shahridagi Xitoy restoranida ishlagan. Halok bo‘lganlarning yaqinlari ularning shaxsini aniqlashda yordam berdi.
Taxminlarga ko‘ra, o‘chirilmagan sigaretadan yonib ketgan to‘shak yong‘inning kelib chiqishiga sabab bo‘lgan.
AQShda 12 millionga yaqin meksikalik muhojir qayd etilgan. Ular asosan qurilish, maishiy xizmat ko‘rsatish va qishloq xo‘jaligi sohalarida mehnat qilmoqda.